Inštitucionálne zabezpečenie riešenia záležitostí 
rómskych komunít

	Inštitucionálne zabezpečenie efektívnejšieho riešenia integrácie rómskych komunít vychádza z návrhu posilnenia administratívnych kapacít súčasného Sekretariátu jeho pretransformovaním na Inštitút, v rámci ktorého dôjde k užšiemu prepojeniu riadiaceho centra Inštitútu na regióny. Inštitút nebude mať samostatného riadiaceho pracovníka, zodpovedať za jeho činnosť bude splnomocnenec vlády SR pre rómske komunity (ďalej len splnomocnenec). Vnútorne bude členený na dva odbory – odbor metodiky a koordinácie regiónov a odbor všeobecnej vnútornej správy a organizácie. V čase neprítomnosti splnomocnenca ho bude zastupovať riaditeľ odboru všeobecnej vnútornej správy a organizácie okrem vecí, ktoré vyplývajú z osobitného štatútu splnomocnenca, delegovania mu právomocí vládou SR a vecí, ktoré si splnomocnenec vyhradí. Poradným orgánom splnomocnenca je Medzirezortná komisia pre záležitosti rómskych komunít.

1. Splnomocnenec vlády SR pre rómske komunity

	Splnomocnenec je poradným orgánom vlády SR pre problematiku rómskych komunít v Slovenskej republike, je menovaný vládou SR na návrh podpredsedu vlády SR. Svoju činnosť vykonáva na základe vládou schváleného štatútu (časť 5 predkladaného materiálu), ktorý reflektuje štrukturálnu potrebu koordinácie politík jednotlivých rezortov vo vzťahu k riešeniu záležitostí rómskych komunít. Výdavky spojené s plnením úloh splnomocnenca a Inštitútu sa hradia zo štátneho rozpočtu. Návrh rozpočtu na plnenie úloh splnomocnenca a Inštitútu sa predkladá ako súčasť návrhu rozpočtu rozpočtovej kapitoly Úradu vlády SR.

Hlavná pôsobnosť splnomocnenca
•	riadenie Inštitútu splnomocnenca vlády SR pre rómske komunity;
•	na základe delegovania vládou SR reprezentovanie SR na medzinárodných konferenciách a podujatiach týkajúcich sa riešenia problematiky Rómov;
•	riešenie záležitostí rómskych komunít a realizácia systémových opatrení na zlepšenie ich postavenia a integráciu do spoločnosti;
•	príprava, zadávanie a vyhodnocovanie programov zameraných na zlepšenie postavenia príslušníkov rómskych komunít v spoločnosti;
•	návrhy a realizácia opatrení v súčinnosti s ústrednými orgánmi štátnej správy, miestnymi orgánmi štátnej správy, orgánmi územnej samosprávy a mimovládnymi organizáciami, aj prostredníctvom vlastných administratívnych kapacít;
•	príprava podkladov a stanovísk na rokovanie vlády;
•	organizovanie porád zainteresovaných orgánov a inštitúcií a po dohode s nimi návrhy príslušných opatrení a záverov;
•	kontrola prijatých a realizovaných opatrení v súčinnosti s ústrednými orgánmi štátnej správy, miestnymi orgánmi štátnej správy, orgánmi územnej samosprávy a mimovládnymi organizáciami aj prostredníctvom vlastných administratívnych kapacít;
•	zodpovednosť za účelné a hospodárne využívanie rozpočtových prostriedkov;
•	uplatňovanie postihov za porušenie pracovnej disciplíny podľa pracovného poriadku voči pracovníkom Inštitútu;
•	navrhovanie platových náležitostí a odmien zamestnancov Inštitútu;
•	vykonávanie personálnej práce v spolupráci s vedúcim služobného úradu Úradu vlády SR;
•	vytváranie optimálnych podmienok na úspešné plnenie pracovných úloh a zvyšovanie odbornej úrovne zamestnancov;
•	dodržiavanie právnych predpisov vrátane riadiacich aktov vedúceho Úradu vlády SR.

2. Inštitút splnomocnenca

2.1. Odbor všeobecnej vnútornej správy a organizácie

	Odbor všeobecnej vnútornej správy a organizácie sa vnútorne člení na tri oddelenia: oddelenie všeobecnej vnútornej správy, oddelenie implementácie a projektov a oddelenie analyticko-právne. Na jeho čele stojí riaditeľ odboru, ktorý zodpovedá za plnenie úloh odboru v rozsahu pôsobnosti vymedzenej v organizačnom poriadku. Riaditeľ odboru ďalej:
a)	riadi, koordinuje, usmerňuje a kontroluje činnosť odboru a podieľa sa na jeho činnosti,
b)	navrhuje pracovné náplne podriadených zamestnancov a tieto predkladá splnomocnencovi,
c)	v čase neprítomnosti splnomocnenca riadi Inštitút a zastupuje splnomocnenca okrem vecí, ktoré vyplývajú z osobitného štatútu splnomocnenca, delegovania mu právomocí vládou SR a vecí, ktoré si splnomocnenec vyhradí,
d)	zodpovedá za odbornú úroveň a správnosť materiálov spracúvaných odborom,
e)	zabezpečuje vedenie úplnej a prehľadnej spisovej agendy a dokumentáciu všeobecne záväzných  právnych predpisov a vnútorných predpisov vzťahujúcich sa na činnosť splnomocnenca a jeho Inštitútu,
f)	v pôsobnosti splnomocnenca a Inštitútu plní úlohy na úseku ochrany utajovaných skutočností.

2.1.1. oddelenie všeobecnej vnútornej správy

	Vedením oddelenia je poverený jeden z jeho pracovníkov a tento zodpovedá za jeho činnosť riaditeľovi odboru. Na vedúceho oddelenia sa primerane vzťahuje pôsobnosť riaditeľa odboru.
	V rámci oddelenia pôsobia:
•	koordinátor pre styk s verejnosťou a médiami – vypracúva stratégiu splnomocnenca vo vzťahu k verejnosti a médiám; vytvára návrhy a koordinuje PR aktivity splnomocnenca; pripravuje tlačové besedy a vystúpenia splnomocnenkyne vlády; uskutočňuje denný monitoring tlače, signalizuje prípady porušení tlačového zákona vo vzťahu k rómskej komunite a v prípade potreby pripravuje podklady na príslušné reakcie voči médiám; zabezpečuje vedenie a aktualizáciu internetovej stránky Inštitútu splnomocnenca;
•	koordinátor pre tvorbu databáz – vypracúva informačné databázy, analýzy, rešerše, a zabezpečuje zber údajov o problematike. 
•	koordinátor pre interetnické vzťahy a zber údajov – operatívne v teréne rieši vzniknuté problémové situácie prostredníctvom vyjednávania, sprostredkovávania riešení a pod. a pomáha pri vytváraní informačných databáz z regiónov.
•	asistent splnomocnenca – koordinuje organizačné, personálne a programové zabezpečenie pracovných stretnutí v mene splnomocnenca; organizačne zabezpečuje zasadnutia poradných orgánov splnomocnenca a Medzirezortnej komisie pre záležitosti rómskych komunít;
•	sekretárka – vedie databázu údajov a spisový archív; vybavuje korešpondenciu, vedie prehľad došlej a odoslanej pošty, vedie a spracováva evidenciu o dochádzke a čerpaní dovoleniek; 
•	administratívny pracovník – vedie evidenciu a protokoly; zabezpečuje predarchívnu a archívnu činnosť a vyraďovanie písomností a plní ďalšie úlohy súvisiace s materiálno-technickým zabezpečením splnomocnenca a Inštitútu; zabezpečuje preberanie a odovzdávanie pošty na Úrade vlády SR, sleduje plnenie termínovaných úloh a v prípade neprítomnosti sekretárky preberá plnenie jej úloh;

2.1.2. oddelenie implementácie a projektov

	Vedením oddelenia je poverený jeden z jeho pracovníkov a tento zodpovedá za jeho činnosť riaditeľovi odboru. Na vedúceho oddelenia sa primerane vzťahuje pôsobnosť riaditeľa odboru.
	V rámci oddelenia pôsobia:
•	koordinátor pre medzinárodnú spoluprácu – aktívne spolupracuje s Ministerstvom zahraničných vecí SR (ďalej len MZV SR); v koordinácii s príslušnými odbornými útvarmi MZV SR udržuje kontakty s diplomatickými misiami cudzích štátov v SR; v súčinnosti s MZV SR zabezpečuje aktivity splnomocnenkyne a Inštitútu vo vzťahu k medzivládnym organizáciám a inštitúciám; koordinuje spoluprácu Inštitútu s mimovládnymi organizáciami; organizačne zabezpečuje účasť splnomocnenca na medzinárodných podujatiach;
•	koordinátor projektovo finančný – administruje žiadosti o dotáciu zo štátneho rozpočtu a spracovanie projektov na riešenie problematiky rómskej komunity a sociálne a kultúrne potreby rómskej komunity (grantová schéma sekretariátu); vykonáva kontrolu nad pridelenými finančnými prostriedkami v rámci grantovej schémy sekretariátu pre jednotlivých žiadateľov;
•	programový koordinátor  - koordinuje pracovníkov Inštitútu pri príprave a realizácii programov; komunikuje s osobami zaoberajúcimi sa prípravou projektov pre riešenie záležitostí rómskych komunít na príslušných ministerstvách a Úrade vlády SR.

2.1.3. oddelenie analyticko-právne

	Vedením oddelenia je poverený jeden z jeho pracovníkov a tento zodpovedá za jeho činnosť riaditeľovi odboru. Na vedúceho oddelenia sa primerane vzťahuje pôsobnosť riaditeľa odboru.

	V rámci oddelenia pôsobia:
•	koordinátor pre právnu oblasť a ľudské práva – definuje a pripravuje podklady pre programy v oblasti ľudských práv; za svoju oblasť zabezpečuje plnenie vládnych stratégií a ich rozpracovanie do opatrení v strednodobom a dlhodobom horizonte; poskytuje právne poradenstvo v oblasti dodržiavania ľudských práv; je garantom komunikácie s tzv. „silovými rezortmi“ (Ministerstvo vnútra SR, Ministerstvo spravodlivosti SR, Ministerstvo obrany SR, Generálna prokuratúra SR); za svoju oblasť sa spolupodieľa na príprave vládnych materiálov a na ich pravidelnom vyhodnocovaní;
•	koordinátor pre oblasť vzdelávania a kultúry – je výkonným koordinátorom riešenia záležitostí rómskych komunít v daných oblastiach; definuje a pripravuje podklady pre programy v oblasti vzdelávania a kultúry; za svoju oblasť sa spolupodieľa na príprave vládnych materiálov a na ich pravidelnom vyhodnocovaní; v spolupráci s rezortnými ministerstvami (Ministerstvo školstva SR, Ministerstvo kultúry SR) zabezpečuje plnenie vládnych stratégií a ich rozpracovanie do opatrení v strednodobom a dlhodobom horizonte;
•	koordinátor pre oblasť bývania a zamestnanosti – je výkonným koordinátorom riešenia záležitostí rómskych komunít v daných oblastiach; definuje a pripravuje podklady pre programy v oblasti bývania a zamestnanosti; za svoju oblasť sa spolupodieľa na príprave vládnych materiálov a na ich pravidelnom vyhodnocovaní; v spolupráci s rezortnými ministerstvami (Ministerstvo práce, sociálnych vecí a rodiny SR, Ministerstvo výstavby a regionálneho rozvoja SR, Ministerstvo dopravy, pôšt a telekomunikácií SR, prípadne ďalšie) zabezpečuje plnenie vládnych stratégií a ich rozpracovanie do opatrení v strednodobom a dlhodobom horizonte;
•	koordinátor pre sociálnu oblasť a vzdelávanie – je výkonným koordinátorom riešenia záležitostí v daných oblastiach; definuje a pripravuje podklady pre programy v sociálnej oblasti a v oblasti zdravotného stavu; za svoju oblasť sa spolupodieľa na príprave vládnych materiálov a na ich pravidelnom vyhodnocovaní; v spolupráci s rezortnými ministerstvami (Ministerstvo zdravotníctva SR, Ministerstvo práce, sociálnych vecí a rodiny SR) zabezpečuje plnenie vládnych stratégií a ich rozpracovanie do opatrení v strednodobom a dlhodobom horizonte. 

2.2. Odbor metodiky a koordinácie  regiónov

Odbor metodiky a koordinácie regiónov koordinuje päť regionálnych kancelárií (Košice, Prešov, Spišská Nová Ves, Rimavská Sobota a Banská Bystrica). Na jeho čele stojí riaditeľ odboru, ktorý zodpovedá za plnenie úloh odboru v rozsahu pôsobnosti vymedzenej v organizačnom poriadku. Riaditeľ odboru ďalej:
a)	riadi, koordinuje, usmerňuje a kontroluje činnosť odboru a podieľa sa na jeho činnosti,
b)	riadi implementáciu Komplexného rozvojového programu rómskych osád a programu sociálnych terénnych pracovníkov; zostavuje odborné tímy pre jednotlivé obce a koordinuje ich prácu; vyčísľuje finančné nároky programu; priebežne vykonáva monitoring programu a analyzuje jeho úspechy a neúspechy, na základe ktorých predkladá návrhy a odporúčania;
c)	navrhuje pracovné náplne podriadených zamestnancov a tieto predkladá splnomocnencovi,
d)	zodpovedá za odbornú úroveň a správnosť materiálov spracúvaných odborom,
e)	zodpovedá za stav, úroveň a kvalitu komunikácie medzi centrálou Inštitútu v  Bratislave a jeho regionálnymi kanceláriami,
f)	zabezpečuje včasný, kvalitný a aktuálny monitoring situácie a problémov rómskej komunity na území celého Slovenska prostredníctvom regionálnych kancelárií a na západnom Slovensku prostredníctvom pracovníkov oddelenia metodiky a koordinácie.

V rámci odboru pôsobia regionálni pracovníci:
•	regionálny koordinátor – zodpovedá za chod regionálnej kancelárie; riadi činnosť regionálnej kancelárie Inštitútu v danom teritóriu; koordinuje implementáciu programov vo svojom teritóriu; zabezpečuje kontakt s obcami, v ktorých sa program realizuje; pozná a neustále mapuje situáciu rómskych komunít v danom teritóriu;
•	regionálny konzultant projektov a zahraničnej pomoci -  poskytuje konzultácie vyšším územným celkom, obciam, prípadne ďalším konečným prijímateľom finančných prostriedkov zo štrukturálnych fondov v oblasti, ktorá sa dotýka záležitostí rómskych komunít
•	administratívny pracovník - vedie evidenciu a protokoly; zabezpečuje predarchívnu a archívnu činnosť a vyraďovanie písomností a plní ďalšie úlohy súvisiace s materiálno-technickým zabezpečením regionálnej kancelárie Inštitútu; zabezpečuje preberanie a odovzdávanie pošty v regionálnej kancelárii, sleduje plnenie termínovaných úloh. 

2.2.2. regionálne kancelárie

	Základná činnosť regionálnych kancelárií bude zameraná na:
•	mapovanie situácie v jednotlivých regiónoch;
•	koordináciu a implementáciu vládou schválených programov na regionálnej úrovni;
•	konzultácie a poradenstvo pri spracovávaní regionálnych projektov pre fondy zahraničnej pomoci;
•	budovanie regionálnych partnerstiev – komunikácia na úrovni starostov obcí, vyšších územných celkov, lokálnych mimovládnych organizácií a spolupráca na konkrétnych projektoch;
•	poskytovanie konzultácií a poradenstva pri riešení jednoduchších problémov jednotlivých rómskych občanov;
•	poskytovanie informácií a zbieranie podkladov pre prácu Inštitútu – podnety, potreby jednotlivých komunít;
•	aktívnu spoluprácu s krajskými komisiami na koordináciu postupu pri eliminácii rasovo motivovaného násilia a extrémizmu, ktoré majú byť zriadené pri každom krajskom riaditeľstve Policajného zboru pri konkrétnych prípadoch porušovania ľudských práv;
•	aktívnu spoluprácu so spolupracovníkmi týchto komisií, terénnymi sociálnymi pracovníkmi, rómskymi aktivistami  a aktivistami v oblasti ochrany ľudských práv, komunitnými centrami a mimovládnymi organizáciami zaoberajúcimi sa rómskou problematikou a problematikou ochrany ľudských práv;
•	pravidelné výjazdy do terénu, mapovanie situácie a riešenie menej komplikovaných problémov.

sídlo regionálnej kancelárie	spádové okresy	
Prešov	Prešov, Sabinov, Bardejov, Svidník, Stropkov, Vranov nad Topľou, Humenné, Medzilaborce, Snina	
Košice	Košice I., II., III., IV., Košice – okolie, Michalovce, Sobrance	
Spišská Nová Ves	Spišská Nová Ves, Rožňava, Gelnica, Levoča, Kežmarok, Stará Ľubovňa, Poprad, Liptovský Mikuláš	
Rimavská Sobota	Rimavská Sobota, Revúca, Poltár, Lučenec, Veľký Krtíš	
Banská Bystrica	Banská Bystrica, Brezno, Detva, Krupina, Zvolen, Banská Štiavnica, Žarnovica, Žiar nad Hronom, Prievidza, Turčianske Teplice, Ružomberok	

	Sídla regionálnych kancelárií a ich spádové okresy nekopírujú územnosprávne členenie Slovenskej republiky. Pri určovaní ich sídiel predkladateľ vychádzal z veľkosti jednotlivých okresov, podielu marginalizovaných rómskych komunít v týchto okresoch a  z  prístupnosti obyvateľov k týmto regionálnym kanceláriám.

3.  Finančné náklady na nové inštitucionálne zabezpečenie riešenia záležitostí rómskych komunít

		Inštitút bude zriadený z prostriedkov štátneho rozpočtu na rok 2003, vyčlenených na tento účel v rozpočtovej kapitole Všeobecná pokladničná správa – rezerva na projekty riešenia problémov rómskej komunity.

3.1. Náklady na rok 2003

A. náklady na zriadenie Inštitútu so sídlom v Bratislave                        3 119 000,-Sk
A.	náklady na zriadenie 5-tich regionálnych kancelárií 
     (1 existujúca v Prešove)                                                                6 166 000,-Sk
SPOLU	                                                                                  9 285 000,-Sk

Z toho:

Bežné výdavky                                                                                       323 000,-Sk
Kapitálové výdavky                                                                            8  962 000.-Sk
SPOLU							            9  285 000,-Sk	

Rozpis nákladov na zriadenie Inštitútu so sídlom v Bratislave

číslo položky	názov položky	suma	
600	Bežné výdavky	173 000,-Sk	
630	Tovary a ďalšie služby, v tom:	173 000,-Sk	
631	Cestovné výdavky	73 000.-Sk	
633	Materiál a služby	100 000,-Sk	
	
700	Kapitálové výdavky	5 946 000,-Sk	
710	Obstarávanie kapitálových aktív, v tom:	5 946 000,-Sk	
711	Nákup pozemkov a nehmotných aktív	150 000,-Sk	
713	Nákup kancelárskych strojov, prístrojov a zariadení	1 396 000,-Sk	
714	Nákup dopravných prostriedkov všetkého druhu	1 400 000,-Sk	
			
	SPOLU	3 119 000,- Sk	

Rozpis nákladov na zriadenie 5 regionálnych pobočiek 

číslo položky	názov položky	suma	
600	Bežné výdavky	150 000,-Sk	
633	Materiál a služby	150 000,-Sk	
	
700	Kapitálové výdavky	6 016 000,-Sk	
710	Obstarávanie kapitálových aktív, v tom:	6 016 000,-Sk	
711	Nákup pozemkov a nehmotných aktív	100 000,-Sk	
713	Nákup kancelárskych strojov, prístrojov a zariadení	1 316 000,-Sk	
714	Nákup dopravných prostriedkov všetkého druhu	2 000 000,-Sk	
717	Realizácia stavieb a ich technického zhodnotenia	2 600 000,-Sk	
	
	SPOLU	6 166 000,- Sk	

3.2. Náklady na rok 2004

Bežné výdavky                                                                      18 800 000,-Sk
Kapitálové výdavky                                                                1 200 000,-Sk
SPOLU:						          20 000 000,-Sk

Rozpočet Inštitútu a 5 regionálnych kancelárií na rok 2004

číslo položky	názov položky	suma	
600	Bežné výdavky	18 800 000,-Sk	
610	Mzdy, platy a osobné vyrovnania	5 400 000,-Sk	
620	Poistné a príspevok zamestnávateľa  do poisťovní a NÚP	2 600 000,-Sk	
630	Tovary a ďalšie služby, v tom:	10 800 000,-Sk	
631	Cestovné výdavky	     834  000.-Sk	
632	Energie, voda a komunikácie	   600 000,-Sk	
633	Materiál a služby	1 100 000,-Sk	
634	Dopravné 	1 100 000,-Sk	
635	Rutinná a štandardná údržba	 400 000,-Sk	
836	Nájomné za prenájom	 3 480 000,-Sk	
637	Ostatné tovary a služby	3 286 000,-Sk	
	
700	Kapitálové výdavky	1 200 000,-Sk	
710	Obstarávanie kapitálových aktív, v  tom:	 1 200 000,-Sk	
711	Nákup pozemkov a nehmotných aktív	      200 000,-Sk	
713	Nákup kancelárskych strojov, prístrojov a zariadení	 500 000,-Sk	
716	Prípravná a projektová dokumentácia	 500 000,-Sk	

	SPOLU	20 000 000,- Sk	

 ( N á v r h )

Štatút 
splnomocnenca vlády Slovenskej republiky pre rómske komunity

Čl. 1

Štatút splnomocnenca vlády Slovenskej republiky pre rómske komunity (ďalej len splnomocnenec) vymedzuje postavenie, pôsobnosť a úlohy splnomocnenca vlády Slovenskej republiky pre rómske komunity, ustanovuje zásady činnosti a organizačné zabezpečenie činnosti splnomocnenca a vzťahy splnomocnenca k orgánom štátnej správy, orgánom územnej samosprávy a iným subjektom.

Čl. 2
Postavenie splnomocnenca

(1)	Splnomocnenec má postavenie poradného orgánu vlády Slovenskej republiky1).

(2)	Splnomocnenca vymenúva a odvoláva vláda Slovenskej republiky (ďalej len vláda SR) na návrh podpredsedu vlády.

(3)	Splnomocnenec je za výkon svojej funkcie zodpovedný vláde SR.

(4)	Platové náležitosti splnomocnenca určuje vláda SR2).

Čl. 3
Pôsobnosť splnomocnenca

(1)	Splnomocnenec ako poradný orgán vlády SR pre problematiku rómskych komunít v Slovenskej republike plní úlohy zamerané na riešenie záležitostí rómskych komunít a realizuje systémové opatrenia na zlepšenie postavenia a ich integráciu do spoločnosti.

(2)	Splnomocnenec zriaďuje Medzirezortnú komisiu pre záležitosti rómskych komunít (ďalej len medzirezortná komisia) a predsedá jej, zvoláva a riadi rokovanie komisie a zodpovedá vláde SR za jej činnosť. Pôsobnosť, zloženie, úlohy, zásady činnosti, práva a povinnosti členov a finančné a organizačné zabezpečenie činnosti medzirezortnej komisie vymedzuje jej štatút.

(3)	V rozsahu svojej pôsobnosti si splnomocnenec môže zriaďovať poradné orgány.

(4)	Splnomocnenec zodpovedá za činnosť Inštitútu splnomocnenca vlády SR pre rómske komunity (ďalej len Inštitút).

(5)	Splnomocnenec riadi, usmerňuje a kontroluje činnosť Inštitútu a prostredníctvom neho realizuje politiku vlády SR pri riešení problematiky rómskych komunít.

Čl. 4
Hlavné úlohy splnomocnenca

(1)	V rozsahu svojej pôsobnosti splnomocnenec plní tieto úlohy:
a)	navrhuje a realizuje opatrenia v súčinnosti s ústrednými orgánmi štátnej správy, miestnymi orgánmi štátnej správy, orgánmi územnej samosprávy a mimovládnymi organizáciami,
b)	pripravuje podklady a stanoviská na rokovanie vlády SR,
c)	v spolupráci so zainteresovanými inštitúciami pripravuje, zadáva a vyhodnocuje programy zamerané na zlepšenie postavenia príslušníkov rómskych komunít v spoločnosti s dôrazom na:
1.	zvyšovanie vzdelanostnej úrovne a prípravu na povolanie,
2.	zlepšenie životných podmienok v obciach s rómskymi osadami,
3.	zvyšovanie právneho vedomia,
4.	zvyšovanie aktívnej účasti Rómov na verejnom živote a správe vecí verejných,
5.	využívanie ľudského a pracovného potenciálu,
6.	vedecké skúmanie problematiky rómskych komunít,
7.	aktívnu účasť na medzinárodných projektoch zameraných na zlepšenie života rómskych komunít,
d)	organizuje porady zainteresovaných orgánov a inštitúcií a po dohode s nimi navrhuje príslušné opatrenia a závery,
e)	vyjadruje sa ku koncepciám vypracovaným orgánmi štátnej správy, orgánmi územnej samosprávy a inými zainteresovanými inštitúciami, ktoré sa týkajú riešenia záležitostí rómskych komunít,
f)	navrhuje a vyjadruje sa k použitiu prostriedkov štátneho rozpočtu vyčlenených na riešenie záležitostí rómskych komunít,
g)	kontroluje prijaté a realizované opatrenia v súčinnosti s ústrednými orgánmi štátnej správy, miestnymi orgánmi štátnej správy, orgánmi územnej samosprávy a mimovládnymi organizáciami, aj prostredníctvom administratívnych kapacít Inštitútu.

(2)	Splnomocnenec každoročne do konca marca predkladá vláde SR správu o svojej činnosti, vrátane činnosti Inštitútu a dosiahnutých výsledkoch za obdobie predchádzajúceho roka.

Čl. 5
Zásady činnosti splnomocnenca

(1)	Splnomocnenec  sa pri výkone svojej funkcie riadi Ústavou Slovenskej republiky, ústavnými zákonmi, inými všeobecne záväznými právnymi predpismi a uzneseniami vlády SR.

(2)	Návrhy, na ktorých realizáciu je potrebný súhlas vlády SR, predkladá splnomocnenec na rokovanie vlády prostredníctvom podpredsedu vlády SR. Splnomocnenec predkladá návrhy na rokovanie poradných orgánov vlády, ak si to vyžaduje povaha veci.

(3)	Splnomocnenec sa môže zúčastniť schôdze vlády SR, na ktorej sa prerokúvajú otázky, ktoré patria do jeho pôsobnosti za podmienok ustanovených rokovacím poriadkom vlády SR.

Čl. 6
Vzťahy splnomocnenca k orgánom štátnej správy, orgánom územnej samosprávy a iným subjektom

(1)	Splnomocnenec je oprávnený v medziach svojej pôsobnosti žiadať informácie a stanoviská od orgánov štátnej správy, ako aj od organizácií a inštitúcií v ich zriaďovateľskej pôsobnosti a spolupracuje s nimi v rámci plnenia svojich úloh.

(2)	Splnomocnenec sa s príslušnými orgánmi štátnej správy podieľa na tvorbe koncepcií zameraných na zlepšenie postavenia rómskych komunít a na metodickom usmernení poradcov a asistentov v štátnej správe a v inštitúciách poverených štátnou správou vrátane škôl a iných vzdelávacích inštitúcií.

(3)	Splnomocnenec sa podieľa na príprave a implementácii programov financovaných z prostriedkov Európskych spoločenstiev poskytnutých Slovenskej republike na realizáciu spoločných programov podľa medzinárodných zmlúv a iných finančných prostriedkov zo zahraničia, určených na financovanie programov a projektov využiteľných na riešenie záležitostí rómskych komunít v Slovenskej republike. S týmto cieľom spolupracuje s príslušnými rezortmi a s inými zainteresovanými inštitúciami.

(4)	Splnomocnenec spolupracuje s orgánmi územnej samosprávy, mimovládnymi organizáciami, medzinárodnými organizáciami a inými subjektami pri príprave, realizácii a vyhodnocovaní programov na zlepšenie postavenia rómskych komunít.

Čl. 7
Organizačné, administratívne a materiálno-technické zabezpečenie činnosti splnomocnenca

(1)	Na zabezpečenie činnosti splnomocnenca sa na Úrade vlády SR zriaďuje Inštitút splnomocnenca vlády SR pre rómske komunity.

(2)	Na čele Inštitútu je splnomocnenec. Vnútornú organizačnú štruktúru Inštitútu určuje organizačný poriadok Inštitútu, ktorý vydá vedúci Úradu vlády SR na návrh splnomocnenca.

(3)	Zamestnanci Inštitútu sú v štátnozamestnaneckom pomere3) alebo v pracovnoprávnom vzťahu4) k Úradu vlády SR.

Čl. 8
Finančné zabezpečenie činnosti splnomocnenca a Inštitútu

	Výdavky spojené s plnením úloh splnomocnenca a Inštitútu sa hradia zo štátneho rozpočtu. Návrh rozpočtu na plnenie úloh splnomocnenca a Inštitútu sa predkladá ako súčasť návrhu rozpočtovej kapitoly Úradu vlády SR.

Čl. 9

	Zmeny štatútu splnomocnenca schvaľuje vláda SR.

Čl. 10

	Zrušuje sa štatút splnomocnenca vlády Slovenskej republiky pre rómske komunity schválený uznesením vlády SR číslo 886 zo dňa 19. septembra 2002.

Čl. 11

	Tento štatút nadobúda účinnosť dňom jeho schválenia vládou SR.